Normativ-huquqiy hujjatlarning hisobini yuritish qoidalarini tasdiqlash toʻgʻrisida
(order, 2023-11-03)

Oʻzbekiston Respublikasining “Normativ-huquqiy hujjatlar toʻgʻrisida”gi hamda “Huquqiy axborotni tarqatish va undan foydalanishni taʼminlash toʻgʻrisida”gi qonunlari, shuningdek, Oʻzbekiston Respublikasi Prezidentining “Oʻzbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar toʻgʻrisida” 2018-yil 13-apreldagi PQ-3666-son qaroriga muvofiq buyuraman: 1. Normativ-huquqiy hujjatlarning hisobini yuritish qoidalari 1-ilovaga muvofiq tasdiqlansin. 2. Ayrim idoraviy normativ-huquqiy hujjatlar 2-ilovaga muvofiq oʻz kuchini yoʻqotgan deb topilsin. 3. Mazkur buyruq 2021-yil 1-iyuldan eʼtiboran kuchga kiradi. 1. Mazkur Qoidalar normativ-huquqiy hujjatlarning hisobini yuritish tartibini belgilaydi. 2. Ushbu Qoidalar Oʻzbekiston Respublikasi Prezidenti va Vazirlar Mahkamasi farmoyishlarining hisobini yuritishga ham tatbiq etiladi, mazkur Qoidalarning 8-bandi uchinchi — yettinchi xatboshilari, 17, 21 — 23-bandlari bundan mustasno. 3. Mazkur Qoidalarda belgilangan tartib “Maxfiy” belgisi qoʻyilgan normativ-huquqiy hujjatlarning hisobini yuritishga nisbatan tatbiq etilmaydi. 4. Ushbu Qoidalarda quyidagi asosiy tushunchalardan foydalaniladi: normativ-huquqiy hujjatlarni davlat hisobiga olish — normativ-huquqiy hujjatlarni markazlashtirilgan tarzda yigʻish, hisobga olish, ularning fondlarini yaratish va nazorat nusxalarini yuritish hamda ular haqidagi markazlashtirilgan axborotni shakllantirish; normativ-huquqiy hujjatlarning tizimlashtirilgan hisobini yuritish — normativ-huquqiy hujjatlar toʻgʻrisidagi maʼlumotlarni elektron shakldagi reyestrga kiritish orqali hisobga olish, matnlarini yigʻish va saqlab turish; normativ-huquqiy hujjatlarning davlat hisobi reyestri (bundan buyon matnda Davlat hisobi reyestri deb yuritiladi) — normativ-huquqiy hujjatning nomi, turi, qabul qilgan organ, qabul qilish sanasi va uning raqami, kuchga kirish sanasi va amal qilish muddati, rasmiy nashrlarda eʼlon qilinishi toʻgʻrisidagi maʼlumotlar, hujjatga oʻzgartirish va qoʻshimchalar kiritish hamda oʻz kuchini yoʻqotganligi toʻgʻrisidagi, shuningdek, hujjatning Oʻzbekiston Respublikasi Qonunchilik tarmoqlari umumhuquqiy klassifikatori boʻyicha kodi haqidagi maʼlumotlar ifodalangan reyestr; normativ-huquqiy hujjatlarning elektron shakldagi reyestri — davlat organlari tomonidan yuritiladigan va ularning rasmiy veb-saytlarida doimiy joylashtirib boriladigan normativ-huquqiy hujjatlarning rekvizitlari koʻrsatilgan holdagi roʻyxat; normativ-huquqiy hujjatlarning nazorat nusxalarini yuritish — normativ-huquqiy hujjatning matnlariga ularni qayta koʻrib chiqishga asos boʻlgan (hujjatlarga oʻzgartirish va qoʻshimchalar kiritish, shuningdek, ularni oʻz kuchini yoʻqotgan deb topish toʻgʻrisidagi) hujjatlar haqidagi maʼlumotlarni kiritish. 5. Normativ-huquqiy hujjatlarni davlat hisobiga olish Oʻzbekiston Respublikasi Adliya vazirligi (bundan buyon matnda Adliya vazirligi deb yuritiladi) tomonidan “Normativ-huquqiy hujjatlarning davlat hisobi va tarqatilishi” axborot tizimi orqali amalga oshiriladi. Adliya vazirligi normativ-huquqiy hujjatlarning nazorat nusxalarini yuritadi, ularning bankini (fondini), shuningdek, Oʻzbekiston Respublikasi normativ-huquqiy hujjatlarining elektron fondi — Fond.uz bazasini shakllantiradi. Normativ-huquqiy hujjatlarning elektron shakldagi nazorat nusxalari Adliya vazirligi huzuridagi “Adolat” milliy huquqiy axborot markazi davlat muassasasi (bundan buyon matnda “Adolat” markazi deb yuritiladi) tomonidan “Oʻzbekiston Respublikasi qonunchilik maʼlumotlari milliy bazasi” (Lex.uz)da (bundan buyon matnda Milliy baza deb yuritiladi) yuritiladi. 6. Normativ-huquqiy hujjatlarning tizimlashtirilgan hisobi davlat organlari tomonidan yuritiladi. 7. Quyidagi normativ-huquqiy hujjatlar davlat hisobiga olish uchun Adliya vazirligiga yuboriladi: a) Oʻzbekiston Respublikasining qonunlari; b) Oʻzbekiston Respublikasi Oliy Majlisi palatalarining qarorlari; v) Oʻzbekiston Respublikasi Prezidentining farmonlari, qarorlari; g) Oʻzbekiston Respublikasi Vazirlar Mahkamasining qarorlari; d) vazirliklar, qoʻmitalar va idoralarning normativ-huquqiy hujjatlari; e) mahalliy davlat hokimiyati organlarining normativ-huquqiy hujjatlari. 8. Mazkur Qoidalarning 7-bandi “a”, “b”, “v” va “g” kichik bandlarida koʻrsatilgan hujjatlar ularni qabul qilgan organlar tomonidan Adliya vazirligiga imzolangan kuni axborot-tahliliy materiallari bilan birga (normativ-huquqiy hujjatning konsepsiyasi bayon etilgan tushuntirish xati, oʻzgartirish va qoʻshimchalar tushuntirilgan holdagi taqqoslash jadvali) elektron shaklda yuboriladi. Mazkur Qoidalarning 7-bandi “d” kichik bandida koʻrsatilgan normativ-huquqiy hujjatlar elektron shaklda Adliya vazirligining Idoraviy normativ-huquqiy hujjatlarni davlat roʻyxatidan oʻtkazish boshqarmasi tomonidan “Adolat” markaziga elektron shaklda taqdim etiladi. Ushbu Qoidalarning 7-bandi “e” kichik bandida koʻrsatilgan normativ-huquqiy hujjatlar “Adolat” markaziga qabul qilingan kundan boshlab bir ish kuni ichida tegishincha Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari tomonidan elektron shaklda yuboriladi. Bunda, normativ-huquqiy hujjatlar quyidagi tartibda Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalariga taqdim etiladi: Qoraqalpogʻiston Respublikasi Vazirlar Kengashi, viloyatlar va Toshkent shahar hokimlarining, shuningdek, Qoraqalpogʻiston Respublikasi Joʻqorgʻi Kengesi, viloyatlar va Toshkent shahar xalq deputatlari Kengashlari normativ-huquqiy hujjatlari tegishincha Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan; tuman (shahar) hokimining, tuman (shahar) xalq deputatlari Kengashining normativ-huquqiy hujjatlari tegishincha tuman (shahar) adliya boʻlimlari tomonidan. Bunda, normativ-huquqiy hujjatlarning elektron shakli elektron pochta tizimi orqali yuboriladi. 9. Normativ-huquqiy hujjatlarni davlat hisobiga olish uchun ularning davlat tilidagi muhrlangan holdagi nusxalari rangli koʻrinishda elektron pochta tizimi orqali yuboriladi, shuningdek, bir vaqtning oʻzida boshqa tillarda ham taqdim etilishi mumkin. 10. Davlat hisobi reyestriga normativ-huquqiy hujjatlar toʻgʻrisidagi quyidagi maʼlumotlar kiritiladi: normativ-huquqiy hujjatning reyestrdagi tartib raqami; normativ-huquqiy hujjatni reyestrga kiritish sanasi; normativ-huquqiy hujjatning turi; normativ-huquqiy hujjatni qabul qilgan organ(lar); normativ-huquqiy hujjatning nomi; normativ-huquqiy hujjatni qabul qilish sanasi va uning raqami (vazirliklar, qoʻmitalar va idoralarining normativ-huquqiy hujjatlari uchun ularning Adliya vazirligida davlat roʻyxatiga olingan raqami va sanasi); normativ-huquqiy hujjatning kuchga kirish sanasi va amal qilish muddati; normativ-huquqiy hujjatning rasmiy nashrlarda eʼlon qilinishi toʻgʻrisidagi maʼlumotlar; normativ-huquqiy hujjatga oʻzgartirish va qoʻshimchalar kiritish hamda oʻz kuchini yoʻqotganligi toʻgʻrisidagi maʼlumotlar; normativ-huquqiy hujjatning Oʻzbekiston Respublikasi Qonunchilik tarmoqlari umumhuquqiy klassifikatori boʻyicha kodi; boshqa maʼlumotlar (izoh). 11. Davlat hisobiga olingan normativ-huquqiy hujjatlarning matnlari xronologik tartibda tizimlashtiriladi va maxsus yigʻmajildlar hamda maʼlumotlarning elektron bazalarida saqlanadi. 12. Normativ-huquqiy hujjatlarning qogʻoz shakldagi nazorat nusxalarini yuritish quyidagi tartibda amalga oshiriladi: normativ-huquqiy hujjatni qayta koʻrib chiqishga asos boʻlgan hujjatlarning rekvizitlari 1-ilovaga muvofiq jadvalga kiritilib, mazkur hujjat rasmiy matnining oxirgi sahifasidan keyin joylashtirib boriladi; normativ-huquqiy hujjatlar xronologik tartibda alohida yigʻmajildlarda saqlanadi hamda yigʻmajildlar muqovasiga “NAZORAT” belgisi, shuningdek, har bir normativ-huquqiy hujjat rasmiy matnining dastlabki sahifasiga nazorat muhri qoʻyiladi. 13. Davlat hisobi reyestri Milliy bazaning tarkibiy qismi boʻlib, undagi davlat hisobiga olish uchun kelib tushgan normativ-huquqiy hujjatlarning matnlari esa rasmiy hisoblanadi. 14. Adliya vazirligi davlat hisobiga olingan normativ-huquqiy hujjatlarni fondlarga oʻz vaqtida kiritilishini va mazkur Qoidalarda belgilangan tartibda tegishli oʻzgartirishlar kiritish yoʻli bilan ularning nazorat holatida saqlab turilishini taʼminlaydi. 15. Davlat organlari oʻzlari tomonidan qabul qilingan hamda bevosita oʻz faoliyatiga tegishli sohadagi munosabatlarni tartibga soluvchi normativ-huquqiy hujjatlarning tizimlashtirilgan hisobini yuritadi. Oʻzbekiston Respublikasi Oliy Majlisi, Prezident Administratsiyasi va Vazirlar Mahkamasida normativ-huquqiy hujjatlarning hisobini yuritish qonunchilik hujjatlarida belgilangan tartibda amalga oshiriladi. Davlat organlarining tarkibiy va hududiy boʻlinmalarida normativ-huquqiy hujjatlarning tizimlashtirilgan hisobini yuritish ixtiyoriy boʻlib, tegishli davlat organi rahbarining qaroriga muvofiq amalga oshiriladi, bundan ushbu Qoidalarning 16 va 17-bandlarida nazarda tutilgan hollar mustasno. 16. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarida bevosita oʻz faoliyatiga tegishli sohadagi munosabatlarni tartibga soluvchi normativ-huquqiy hujjatlarning hamda ularning oʻzlari tomonidan qabul qilingan normativ-huquqiy hujjatlarning, shuningdek, tegishincha Qoraqalpogʻiston Respublikasi Joʻqorgʻi Kengesi, viloyatlar va Toshkent shahar xalq deputatlari kengashlari normativ-huquqiy hujjatlarining tizimlashtirilgan hisobi yuritiladi. 17. Tuman (shahar) hokimliklarida tegishincha tuman (shahar) hokimining, tuman (shahar) xalq deputatlari Kengashining, Qoraqalpogʻiston Respublikasi Joʻqorgʻi Kengesining va Vazirlar Kengashining, viloyat, Toshkent shahar hokimining hamda viloyat, Toshkent shahar xalq deputatlari Kengashi normativ-huquqiy hujjatlarining tizimlashtirilgan hisobi yuritiladi. 18. Normativ-huquqiy hujjatlarning tizimlashtirilgan hisobini yuritish vazifasi yuridik xizmat xodimiga (yuriskonsultga) yuklatiladi. Uning yoʻqligida ushbu vazifa tegishli davlat organi yoki mahalliy davlat hokimiyati organi rahbari tomonidan boshqa shaxsga yuklatiladi. 19. Davlat organlarining bevosita oʻz faoliyatiga tegishli sohadagi munosabatlarni tartibga soluvchi normativ-huquqiy hujjatlar ularga Adliya vazirligi tomonidan Oʻzbekiston Respublikasi Vazirlar Mahkamasining 2017-yil 22-dekabrdagi 1013-son “Huquqiy axborotni tarqatish va undan foydalanishni taʼminlash toʻgʻrisida”gi Oʻzbekiston Respublikasi Qonunini amalga oshirish chora-tadbirlari toʻgʻrisida”gi qarorida belgilangan tartibda Milliy baza asosida “Normativ-huquqiy hujjatlarning davlat hisobi va tarqatilishi” axborot tizimi orqali yuboriladi. 20. Normativ-huquqiy hujjatlar toʻgʻrisidagi maʼlumotlar ushbu Qoidalarning 18-bandida koʻrsatilgan xodimlar tomonidan mazkur Qoidalarning 2-ilovasiga muvofiq normativ-huquqiy hujjatlarning elektron shakldagi reyestriga kiritilib, doimiy ravishda davlat organlarining rasmiy veb-saytlarida normativ-huquqiy hujjatlarning matnlariga havola qilgan holda eʼlon qilib boriladi. Rasmiy veb-saytga ega boʻlmagan hududiy yoki tarkibiy boʻlinmalarga tegishli maʼlumotlar yuqori turuvchi tashkilotning rasmiy veb-saytiga joylashtiriladi. 21. Davlat organlarida oʻzlari tomonidan qabul qilingan normativ-huquqiy hujjatlarning qogʻoz shakldagi nusxalari saqlanadi, bundan mazkur bandning ikkinchi va uchinchi xatboshilarida nazarda tutilgan hollar mustasno. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarida oʻzlari tomonidan qabul qilingan normativ-huquqiy hujjatlar, shuningdek, tegishincha Qoraqalpogʻiston Respublikasi Joʻqorgʻi Kengesi, viloyatlar va Toshkent shahar xalq deputatlari Kengashlarining normativ-huquqiy hujjatlari; tuman (shahar) hokimliklarida tegishincha tuman (shahar) hokimining, tuman (shahar) xalq deputatlari Kengashining, Qoraqalpogʻiston Respublikasi Joʻqorgʻi Kengesining va Vazirlar Kengashining, viloyat, Toshkent shahar hokimining hamda viloyat, Toshkent shahar xalq deputatlari Kengashlarining normativ-huquqiy hujjatlari. 22. Normativ-huquqiy hujjatlarning qogʻoz shakldagi matnlari maxsus yigʻmajildlarda xronologik tartibda saqlanadi hamda normativ-huquqiy hujjatlar rasmiy matnlarining oxirgi sahifasidan keyin mazkur hujjatni qayta koʻrib chiqishga asos boʻlgan hujjatlar ketma-ketlikda joylashtiriladi. 23. Normativ-huquqiy hujjatlarning elektron shakldagi reyestriga quyidagi maʼlumotlar kiritiladi: normativ-huquqiy hujjatning reyestrdagi tartib raqami; normativ-huquqiy hujjatni reyestrga kiritish sanasi; normativ-huquqiy hujjatning turi; normativ-huquqiy hujjatni qabul qilgan organ(lar); normativ-huquqiy hujjatning nomi; normativ-huquqiy hujjatni qabul qilish sanasi va uning raqami (vazirliklar, qoʻmitalar va idoralarining normativ-huquqiy hujjatlari uchun ularning Adliya vazirligida davlat roʻyxatiga olingan raqami va sanasi); boshqa maʼlumotlar (izoh). 24. Davlat hisobi reyestri va fondlarning saqlanishi, ishonchliligi uchun javobgarlik Adliya vazirligi mansabdor shaxslari zimmasiga, davlat organlarida yuritiladigan normativ-huquqiy hujjatlarning elektron shakldagi reyestrlaridagi maʼlumotlarning toʻgʻriligi va ishonchliligiga mazkur tashkilotlardagi masʼul shaxslar zimmasiga yuklanadi. 25. Mazkur Qoidalar talablarini buzganlikda aybdor boʻlgan shaxslar qonunchilik hujjatlariga muvofiq javobgar boʻladi. 1. Oʻzbekiston Respublikasi adliya vazirining 2008-yil 10-sentabrdagi 195-mh-son “Oʻzbekiston Respublikasi normativ-huquqiy hujjatlarining davlat hisobi toʻgʻrisidagi nizomni tasdiqlash haqida”gi buyrugʻi (roʻyxat raqami 1856, 2008-yil 10-sentabr) (Oʻzbekiston Respublikasi qonun hujjatlari toʻplami, 2008-y., 37-38-son, 389-modda). 2. Oʻzbekiston Respublikasi adliya vazirining 2014-yil 31-yanvardagi 28-mh-son “Oʻzbekiston Respublikasi normativ-huquqiy hujjatlarining davlat hisobi toʻgʻrisidagi nizomga oʻzgartirishlar va qoʻshimcha kiritish haqida”gi buyrugʻi (roʻyxat raqami 1856-1, 2014-yil 31-yanvar) (Oʻzbekiston Respublikasi qonun hujjatlari toʻplami, 2014-y., 5-son, 64-modda). 3. Oʻzbekiston Respublikasi adliya vazirining 2012-yil 14-fevraldagi 39-mh-son “Davlat boshqaruvi organlari va mahalliy davlat hokimiyati organlarida qonun hujjatlarining turkumlashtirilgan hisobini yuritish qoidalarini tasdiqlash toʻgʻrisida”gi buyrugʻi (roʻyxat raqami 2326, 2012-yil 14-fevral) (Oʻzbekiston Respublikasi qonun hujjatlari toʻplami, 2012-y., 7-son, 72-modda). 4. Oʻzbekiston Respublikasi adliya vazirining 2015-yil 21-yanvardagi 23-mh-son “Davlat boshqaruvi organlari va mahalliy davlat hokimiyati organlarida qonun hujjatlarining turkumlashtirilgan hisobini yuritish qoidalariga oʻzgartirishlar va qoʻshimcha kiritish toʻgʻrisida”gi buyrugʻi (roʻyxat raqami 2326-1, 2015-yil 21-yanvar) (Oʻzbekiston Respublikasi qonun hujjatlari toʻplami, 2015-y., 3-son, 38-modda). 5. Oʻzbekiston Respublikasi adliya vazirining 2018-yil 15-maydagi 286-mh-son “Davlat boshqaruvi organlari va mahalliy davlat hokimiyati organlarida qonun hujjatlarining turkumlashtirilgan hisobini yuritish qoidalariga oʻzgartirishlar va qoʻshimcha kiritish haqida”gi buyrugʻi (roʻyxat raqami 2326-2, 2018-yil 15-may) (Oʻzbekiston Respublikasi qonun hujjatlari toʻplami, 2018-y., 20-son, 430-modda). Soʻnggi yillarda normativ-huquqiy hujjatlarning davlat hisobini yuritish tartibiga bir qator oʻzgartirishlar kiritildi: Oʻzbekiston Respublikasi Qonunchilik hujjatlari maʼlumotlari milliy bazasi (Lex.uz)ga 2017-yilning 25-sentabridan normativ-huquqiy hujjatlar eʼlon qilinadigan rasmiy manba maqomi berildi; davlat organlari va tashkilotlari tomonidan rasmiy nashrlarga (“Oʻzbekiston Respublikasi qonunchilik hujjatlari toʻplami”, “Oʻzbekiston Respublikasi Oliy Majlisi palatalarining axborotnomasi”, “Oʻzbekiston Respublikasi Vazirlar Mahkamasi qarorlari toʻplami” va “Oʻzbekiston Respublikasi xalqaro shartnomalari toʻplami”) obuna boʻlish amaliyoti tugatildi; davlat organlari va tashkilotlarida qonunchilik hujjatlarini qogʻoz shaklida maxsus jurnal va hisob varaqalarida roʻyxatga olish tartibi bekor qilindi; qonunchilik hujjatlarining hisobini yuritish, shu jumladan ularni nazorat nusʼhalarini yangilab turishni elektron shaklda amalga oshirish tartibi joriy etildi. Yuqoridagi oʻzgarishlarni inobatga olib, Adliya vazirligi tomonidan qonunchilik hujjatlarini davlat hisobiga olishning yangi tartibi tasdiqlandi. Ushbu sohani tartibga solgan ikkita idoraviy hujjat oʻrniga “one in two out” tamoyiliga asosan bitta hujjat qabul qilindi. Normativ-huquqiy hujjatlarning hisobini yuritishning yangi qoidalarida quyidagilar belgilangan. Birinchidan, barcha turdagi qonunchilik hujjatlari Adliya vazirligi tomonidan markazlashtirilgan holda davlat roʻyxatidan oʻtkaziladi. Bu tartib hujjatlarning umumiy soni boʻyicha aniq statistikasini yuritish hamda qonunchilikdagi oʻzgarishlar dinamikasini kuzatish imkonini beradi. Oʻz navbatida, davlat organlari faqat ularning faoliyatiga bevosita bogʻliq boʻlgan huquqiy hujjatlarning hisobini yuritadilar. Bu davlat xizmatchilari oʻz kasbiy faoliyatlari bilan bogʻliq huquqiy oʻzgarishlardan doimiy xabardor boʻlishlarini taʼminlaydi. Tegishli roʻyxat davlat idoralarining veb-saytida joylashtirilishi kerak, shunda har bir foydalanuvchi hujjatlar bilan tanishishi mumkin. Ikkinchidan, yangi tartibga asosan Oʻzbekiston Respublikasi Prezidenti va Vazirlar Mahkamasi farmoyishlari davlat hisobiga olinadi. Ularning nazorat nusxalarini yuritilishi qonunchilik hujjatlari loyihalarini toʻliq va sifatli ekspertizadan oʻtkazilishini taʼminlaydi. Uchinchidan, Oʻzbekiston Respublikasi Prezidentining kadrlar masalalari, fuqarolik, afv etish, siyosiy boshpana berish, davlat mukofotlari bilan taqdirlash va oliy harbiy va maxsus unvonlarni berish va individual tusdagi boshqa masalalar boʻyicha farmon va qaror shaklida qabul qilingan hujjatlari ham davlat hisobiga olinadi. Oʻzbekiston Respublikasining “Normativ-huquqiy hujjatlar toʻgʻrisida”gi Qonunning 6-moddasiga asosan Oʻzbekiston Respublikasi Prezidentining farmonlari va qarorlari normativ-huquqiy hujjatlarning bir turi hisoblanadi. Shu bois, ularda qanday masalalar koʻtarilishidan qatʼi nazar, ularning barchasi davlat roʻyxatidan oʻtkazilishi lozim. Bu kabi hujjatlar faqat davlat roʻyxatidan oʻtkazilib, ularning matnlarini Lex.uz saytida rasmiy eʼlon qilinishi talab etilmaydi. Buning uchun Adliya vazirligida normativ-huquqiy hujjatlarni davlat roʻyxatidan oʻtkazish uchun maxsus axborot bazasi shakllantirilgan. Toʻrtinchidan, Lex.uz da eʼlon qilingan barcha qonunchilik hujjatlari nazorat holatida saqlanadi. Yaʼni, har bir qonunchilik hujjatida unga kiritilgan oʻzgartirishlar yoki qoʻshimchalar yoki oʻz kuchini yoʻqotgan deb topish toʻgʻrisidagi maʼlumotlar aks ettiriladi. Shu bilan birga, Adliya vazirligida qonunchilik hujjatlarning nazorat nusxalari qogʻoz shaklida ham yuritiladi. Bu borada, ilgari matnga tegishli oʻzgartirishlar toʻgʻrisidagi maʼlumotlar yopishtirlgan boʻlsa, endilikda qonunchilik hujjatiga oʻzgartirish kiritishga asos boʻlgan hujjatlar roʻyxati (oʻzgartirish va qoʻshimchalar kiritish yoki bekor qilish) unga ilova qilinadi. Davlat idoralari ham oʻz faoliyatiga oid qonunchilik hujjatlarning nazorat nusxalarini yuritishni shu tartibda olib boradilar. Ushbu hujjat 2021-yil 1-iyuldan eʼtiboran kuchga kiradi.